Krajniak, Milan, minister práce, sociálnych vecí a rodiny SR (2021-02-25):
Pán poslanec Suja, keď ste tu tak zbabelo ohovárali pani ministerku spravodlivosti, ktorá musela ísť na medzinárodné rokovanie a ohlásila to dlhodobo dopredu a boli sme dohodnutí, že ju prídeme vymeniť, napriek tomu, že vám kolegovia povedali, že to bolo dlho dohodnuté, tak do záznamu ste ju chceli ohovárať s tým, že ako zbabelo odišla, nevypočula si vaše pripomienky, tak som chcel prijať tú vašu rukavicu, že som tu, môžeme debatovať, koľko chcete. Ja rád debatujem. Nech sa páči, môžeme debatovať, no len vy ste tu už neboli, tak to sa mi zdalo byť také, že tak buď teda chcem debatovať alebo nechcem. Viete, hovorili ste, že ako sme nenaplnili naše sociálne prísľuby. Tak ja vám teda niečo poviem. Vy ste tu celú jeseň rozprávali, že ako nevyplatíme trináste dôchodky a vyplatili sme trináste dôchodky. To, čo tu kolegovia sľubovali desať rokov, my sme urobili. Dôchodcovia dostali medzi decembrom a začiatkom januára podľa výplatných termínov najväčšie peniaze mimoriadnych dvanástich dôchodkov v histórii Slovenskej republiky. Dôchodca s priemerným dôchodkom namiesto 80 eur dostal 205 eur. Viete, koľko ľudí mi za to ďakovalo, že sme dodržali to slovo a že sme ich vyplatili napriek tejto pandemickej situácii? Rozprávali ste tu celý čas, že ideme ľuďom znižovať minimálnu mzdu. A predstavte si, ľudia dostali od začiatku nového roka, áno, o tých 43 eur v hrubej minimálnej mzde viac. Tak ako sme sľubovali. Dneska sa už predsa ukazuje, kde je pravda, kto slovo dodržal a kto si celý čas vymýšľa. Ďalší kolegovia z opozície, pán poslanec Blaha a neviem, kto ďalší, rozprávali, že ako nefunguje sociálny dialóg, že predsa v tom Rakúsku sa to robí tak, že si všetci sadnú a dohodnú sa. V pondelok prebehlo rokovanie tripartity, plenárne rokovanie tripartity a práve preto, aby sme zachránili čo najviac pracovných miest, tak sme konsenzom po dlhých niekoľkomesačných debatách prijali návrh zákona o udržaní pracovných miest, kurzarbeit, ktorý prešiel včera aj vládou. Čo viacej vieme urobiť pre to, keď to takýmto spôsobom aj so zástupcami odborov, ktorí teda nie sú provládne orientovaní, sme dokázali urobiť takúto dohodu, aby to išlo konsenzom? Čo viac môžeme urobiť? Ale bez ohľadu na to, či sa líšime v názoroch, povedal by som hodnotovo ideologických alebo politických, platí, že ktokoľvek z tohto parlamentu príde za mnou s nejakým dobrým návrhom zákona alebo s nejakou dobrou zmenou, ktorá môže pomôcť ľuďom, budem sa tým zaoberať, aj vláda sa tým bude zaoberať, lebo za to si nás ľudia platia, nie aby sme tu robili divadlo v parlamente alebo niekde na tlačovkách, ale aby sme prijali, pokiaľ možno na každej schôdzi aspoň 3-4 zákony, ktoré reálne môžu pomôcť ľuďom. Ja som na túto debatu pripravený, nevyhýbam sa jej, každému otvorene poviem svoj názor. Samozrejme, že nemusíme spolu súhlasiť vo všetkom, však to sa stáva opozičným, vládnym poslancom, každý máme nejaké predstavy o tom, čo teraz, v akom poradí čo najrýchlejšie treba urobiť, ale každý má u mňa dvere otvorené, tak ako predstavitelia zamestnávateľov, tak ako predstavitelia odborov, tak poslanci opoziční, koaliční, s každým som pripravený debatovať, ak to môže pomôcť ľuďom, je to moja povinnosť. Ďakujem.